Hvis du kjører på ski her, får du bot
Det innføres blant annet ferdselsforbud vest for skitrekket i alpinanlegget i Kroken, hvor det har vært to dødsulykker siden 2009. Politiet frykter at ferdsel i fjellsidene her kan føre til snøskred som kan nå bebyggelsen. Allerede torsdag ettermiddag er politiet på plass ved Tromsø Alpinsenter i Kroken, som har vært det vanligste startstedet for ferdsel i deler av det stengte området. Det avstengte området skal merkes - og eventuelle overtredelser påtales.Overtredelse medfører bøtelegging og inndragning av eventuelt utstyr, opplyser politimester Ole B. Sæverud. - Jeg har ikke bestemt meg for bøtenivå, men det blir ikke billig, sier Sæverud på en pressekonferanse. Han håper skikjørere og andre vil respektere forbudet. - Hvis det blir et problem med etterlevelse av forbudet, må vi stenge skitrekket i Kroken, selv om det er kjempetragisk for de som driver det, sier politimesteren.Det har den siste tiden samlet seg mye snø i de aktuelle områdene. Onsdag vurderte eksperter fra NVE og NGI forholdene både fra luften og fra bakken. Konklusjonen er at skredfaren er stor. - Ferdsel i disse områdene setter ikke bare en selv i fare, men også mange andre, sier politimester Ole B. Sæverud i Troms politidistrikt. Ferdselsforbudet et hjemlet i Lov om politiet §§ 5 og 7, jf. § 30, og betyr i klartekst at all ferdsel i området nå er straffbart.I en pressemelding skriver Troms politidistrikt at det ikke er fare for naturlig utløste skred som kan true bebyggelsen i området, og evakuering av innbyggerne er derfor ikke nødvendig. Her innføres det ferdselsforbud i overkant av bebyggelse i Tromsdalen, Hungeren og Reinen. I nord og øst avgrenset av traseen til Fjellheisen, videre i overkant av Storsteinen og sørover til kanten av skredet som gikk ved Reinen skole 1. april. Hvor lenge ferdselsforbudet varer avhenger av snø- og værforholdene fremover, opplyser politiet. Det er fortsatt stor skredfare i Tromsø og Troms. Politiet henstiller derfor folk til å vise ekstra aktsomhet og holde seg unna bratt terreng av hensyn til egen og andres sikkerhet.
Politiet innfører i dag ferdselsforbud i terrenget ovenfor bebyggelse fra Lunheim til Reinen i Tromsø.